**PRITARTA**

 **Panevėžio rajono savivaldybės tarybos**

 **2020 m. gegužės 28 d. sprendimu Nr.** T-

**PANEVĖŽIO R. VELŽIO LOPŠELIO-DARŽELIO „ŠYPSENĖLĖ“
2019 METŲ VEIKLOS ATASKAITA**

**I. BENDRA INFORMACIJA APIE MOKYKLĄ**

 1.1. Mokyklos kontekstinė aplinka (geografinės, kultūrinės, demografinės, ekonominės ir kt. situacijos įtaka mokyklos veiklai).

 Velžio lopšelis-darželis „Šypsenėlė“ veikia Velžio k., kuris 4 km nutolęs nuo Panevėžio miesto. Kaime įsteigta gimnazija, veikia biblioteka, medicinos punktas, kultūros centras, įrengtas kultūros ir poilsio parkas. Velžio kaimas – seniūnijos centras. Lopšelio-darželio Liūdynės skyrius – 3 km nuo Velžio k. Abiejuose kaimuose kuriasi jaunos šeimos. Lopšelį-darželį lanko Velžio, Miežiškių seniūnijų gyventojų vaikai. Tėvai (globėjai) vaikus atveža iš kaimų, nutolusių nuo lopšelio-darželio 7, 12, 17 km. Sudaryta sutartis su Velžio gimnazija dėl priešmokyklinio amžiaus vaikų pavėžėjimo iš Miežiškių mstl.

 Dėl padidėjusio gyventojų skaičiaus Velžio k., lopšelis-darželis nebegali priimti visų vaikų, pageidaujančių lankyti įstaigą.

 Dauguma lopšelio-darželio bendruomenės narių turi stabilias pajamas, rūpinasi vaikų ugdymu ir jų saviraiška, aktyviai dalyvauja veiklose. Liūdynės skyrių lanko ir romų šeimų vaikai. Daugėja vaikų, turinčių specialiųjų ugdymo(si) poreikių, sveikatos problemų. Jiems reikalinga švietimo pagalba, specialusis ugdymas.

 Panevėžio rajono savivaldybė skiria lėšų remonto darbams, tačiau trūksta lėšų būtinoms higienos prekėms, pažintinėms veikloms ir edukacinėms erdvėms. Tam skiriamos paramos lėšos, ieškoma rėmėjų, siekiama pritraukti lėšų per įvairias projektines veiklas.

 1.2. Vadybinės veiklos pasiekimai, įsimintini sėkmės atvejai.

 Parengta ir veikia darbuotojų skatinimo sistema.

 Specialiųjų pedagogų trūkumo problema sprendžiama organizuojant mokymus, susitikimus, konsultacijas su Panevėžio lopšelio-darželio „Draugystė“ logopede ir psichologe.

 Ugdymo procesas organizuojamas užtikrinant ugdymo tęstinumą lauke. Vaikų įgūdžiai ir gebėjimai ugdomi 11-oje lauko edukacinių erdvių, organizuojant grupių judėjimą pagal iš anksto sudarytą veiklų organizavimo grafiką. Lauko edukacines erdves įrengė ir kuruoja lopšelio-darželio darbuotojai savanorystės principu.

 Grupėse mokytojai, ikimokyklinio ugdymo mokytojai ir mokytojo padėjėjai dirba komandiniu principu, įsivertina savo veiklas, bendradarbiavimą ir mikroklimatą. 7 komandos iš
9 labai gerai įvertino savo grupės komandinį darbą.

 Lopšelis-darželis vykdo „Erasmus+“ „ProSocial Values“ 2017-1-IT02-KA201-036860 programos projektą „Kiekvienam“ („Nobody less“) ir nominuotas bendruomenės tinklo ambasadoriumi.

 Labai gerai bendruomenė įvertino festivalį „Velžio šypsenėlė“, Šeimos šventę, Kalėdinę šventę kieme, kurių organizatoriai, bendraautoriai, vykdytojai ir rėmėjai – visa lopšelio-darželio bendruomenė.

 1.3. Darbuotojai:

|  |  |  |
| --- | --- | --- |
| Eil. Nr. |  | 2019 m. gruodžio 31 d. |
| 1. | Bendras darbuotojų skaičius | 43 |
| 2. | Pedagoginių darbuotojų skaičius: | 20 |
|  | vadovai | 2 |
|  | mokytojai (pagrindinės pareigos) | 16 |
|  | mokytojai (nepagrindinės pareigos) | 1 |
|  | pagalbos mokiniui specialistai (psichologas, soc. pedagogas, spec. pedagogas, logopedas, mokytojo padėjėjas, bibliotekininkas ir t. t.) | 1 |
| 3. | Atestuotų pedagoginių darbuotojų skaičius: | 18 |
|  | turinčių eksperto kvalifikacinę kategoriją | - |
|  | turinčių mokytojo metodininko kvalifikacinę kategoriją | 6 |
|  | turinčių vyresniojo mokytojo kvalifikacinę kategoriją | 5 |
|  | turinčių mokytojo kvalifikacinę kategoriją | 7 |
| 4. | Neatestuotų pedagoginių darbuotojų skaičius | 2 |

 1.4. Metinio veiklos plano įgyvendinimas.

 2019 metų veiklos plano tikslai: gerinti ugdymo(si) kokybę, atsižvelgiant į vaiko savitumą, poreikius, raidą bei siekti nuoseklaus socialinio pokyčio, bendradarbiaujant su bendruomene ir socialiniais partneriais. Filosofija – viskas prasideda nuo šypsenos.

 Ugdymo(si) kokybei gerinti, atsižvelgiant į vaiko savitumą, poreikius, raidą, ugdymo procese taikomi STEAM eksperimentai, „Movie Maker“ programa, panaudojami IKT mokomieji žaidimai, robotukas „Bee-bot“, vykdomos veiklos netradicinėje aplinkoje, taikomi naratyviniai žaidimai. Kuriama vaikų savarankiškumą ir pasitikėjimą skatinanti aplinka – laikomasi darbuotojų Etikos kodekso, sudarytos sąlygos darbuotojų ir vaikų savirealizacijai, vaikai mokomi savarankiškai organizuoti savo veiklas. Ugdomojo proceso tęstinumas edukacinėse erdvėse vykdomas visą dieną. Darbuotojai dalijasi gerąja patirtimi, stebi kolegų veiklas, įgyvendina kolegialų grįžtamąjį ryšį.

 Nuolat atnaujinama įstaigos aplinka – vaikų saugumui įrengta apsauganti nuo kritimo smūgio aikštelė, vaikų veikloms lauke įrengtos tikslinės edukacinės erdvės, skatinančios veiklų įvairovę pagal užsiėmimų pobūdį. Kuriamas vientisas įstaigos vidaus interjeras.

 Vaikų saviraiška skatinama kitų švietimo teikėjų užsiėmimuose – krepšinio, anglų kalbos, robotikos, baleto. Į ugdymo procesą integruojamos tarptautinė socialinių įgūdžių programa „Zipio draugai“ ir socialinio emocinio ugdymo programa „Kimochis“.

 Plėtojami tėvų (globėjų) ir įstaigos partnerystės principu grįsti santykiai – organizuojami renginiai visai bendruomenei, tėvai (globėjai) teikia siūlymus, bendradarbiauja savanorystės principu. Organizuotas šaškių turnyras tarp grupės tėvų ir pedagogų. Kasmet rengiamas Panevėžio rajono ikimokyklinio ugdymo įstaigų dainų ir šokių festivalis „Velžio šypsenėlė“. Tėvai (globėjai) supažindina vaikus su savo profesijomis, organizuoja grupėse veiklas – darbelių gamybos, adventinio vainiko pynimo, vilnos vėlimo ir kt.

 Bendradarbiaujant su socialiniais partneriais – Dembavos lopšeliu-darželiu „Smalsutis“, Pažagienių mokykla-darželiu, Panevėžio lopšeliais-darželiais „Draugystė“ ir „Žilvitis“ – vaikai mokosi bendravimo kultūros, pristatyti save ir savo gyvenamąją vietą, ugdo toleranciją, pagarbą svečiui. Mokytojai skleidžia gerąją patirtį, organizuoja seminarus kolegoms.

 Vykdomi tarptautinės programos „Erasmus+“ KA2, KA3 projektai. Pagal EVS „Activity agreement“ projekto „Me(na)s Vienybėje“ savanorystės sutartį lopšelyje-darželyje dirbo savanorė iš Gruzijos. Vaikų socializacijos programos projektui vykdyti gauta 700 Eur, Visuomenės sveikatos rėmimo specialiosios programos projektui – 580 Eur.

 1.5. Veiklos kokybės įsivertinimas.

 2019 metais tirtas ugdymo(si) planavimas – ugdymo(si) tikslai, ugdymo planai ir dienos režimas. Siekta įvertinti ugdymo planavimo tikslingumą, ryšį su ugdymo tikslais, kompetencijų ir vaiko asmenybės ugdymo, lopšelio-darželio, savivaldybės ir nacionaliniais švietimo tikslais.

Tyrimu nustatyta, kad ne visada planuojamos ugdomosios veiklos padeda siekti numatyto rezultato; būtina reflektuoti – įvertinti pasiektą rezultatą ir planuoti tęstinumą. Pateiktos rekomendacijos, kaip rengti trumpalaikį ugdymo planą, fiksuoti specialiųjų poreikių turinčių vaikų pasiekimus. Numatyta mažinti vykdomų grupių projektų skaičių, pereinant prie svarių, plačios apimties visos įstaigos projektų. Būtina suderinti grupių dienos režimus.

**II. MOKINIAI (VAIKAI)**

 2.1. Mokinių (vaikų) skaičius:

|  |  |  |  |  |  |  |  |
| --- | --- | --- | --- | --- | --- | --- | --- |
| Praėjusieji ir ataskaitiniai metai (09-01) | Ikimokyklinio ir priešmokyklinio ugdymo grupės vaikai | 1–4 kl. | 5–8 kl. | 9–10 kl. | 11–12 kl. | Iš viso | Iš jų specialiųjų ugdymosi poreikių turintys mokiniai (vaikai) |
| 2018 m.  | 139 |  |  |  |  | 139 | 31 |
| 2019 m. | 147 |  |  |  |  | 147 | 35 |

 2.2. Šeimos:

|  |  |  |
| --- | --- | --- |
| Šeimos | Mokinių (vaikų), gyvenančių šeimose, skaičius | Proc. nuo mokinių (vaikų) skaičiaus |
| Socialiai remtinos šeimos | 7 | 4,76 |
| Socialinės rizikos šeimos | 3 | 2,04 |

 2.3. Mokiniai (vaikai), gaunantieji nemokamą maitinimą:

|  |  |
| --- | --- |
| Mokinių (vaikų) skaičius | Proc. nuo mokinių (vaikų) skaičiaus |
| 4 | 2,72 |

 2.4. Olimpiados, konkursai ir kiti renginiai:

|  |  |  |  |
| --- | --- | --- | --- |
| Rajono | Regiono | Šalies | Tarptautiniai |
| DalyvavusiųMokinių (vaikų) skaičius | Prizininkų/laureatų skaičius | Dalyvavusiųmokinių (vaikų)skaičius | Prizininkų/laureatų skaičius | Dalyvavusiųmokinių (vaikų)skaičius | Prizininkų/laureatų skaičius | Dalyvavusiųmokinių (vaikų)skaičius | Prizininkų/laureatų skaičius |
| 6 | 6 | - | - | 65 | - | - | - |

 2.5. Projektai:

|  |  |  |  |
| --- | --- | --- | --- |
|  | Rajono | Šalies | Tarptautiniai |
| Vykdytų projektų skaičius | 2 | - | 2 |
| Dalyvavusių mokinių (vaikų) skaičius | 112 | - | 132 |
| Proc. nuo bendro mokinių (vaikų) skaičiaus | 76,19 | - | 90 |

 2.6. Mokiniai (vaikai), turintieji specialiųjų ugdymosi poreikių:

|  |  |
| --- | --- |
| Skaičius mokykloje | Proc. nuo mokinių (vaikų) skaičiaus |
| 35 | Didelių poreikių | Vidutinių poreikių | Nedidelių poreikių |
| 2 | 1 | 32 |

**III. INFORMACIJA APIE MOKINIŲ (VAIKŲ) VEIKLOS REZULTATUS**

 Lopšelio-darželio solistė ir ansamblis – Panevėžio rajono vaikų ir moksleivių konkurso „Dainų dainelė“ I vietos (A grupėje) laimėtojai. Liūdynės skyriaus vaikų darbeliai nuolat eksponuojami Liūdynės bibliotekoje, kultūros centre. Lopšelio-darželio ugdytiniai – konkurso „Sukam sukam galveles“, akcijos „Draugiškos raidelės“, Panevėžio miesto ir rajono dainavimo ir dailės ikimokyklinio ir pradinio ugdymo vaikų festivalio „Dainų ir spalvų karuselė“, kūrybinių darbų parodų, sportinių varžybų „Sportinės linksmosios estafetės“ dalyviai.

**IV. PEDAGOGŲ PASIEKIMAI**

 4.1. Pedagogų kvalifikacijos tobulinimo prioritetai: pozityvaus vaikų elgesio ir kūrybiškumo skatinimas, asmeninis tobulėjimas, vaiko kalbos ugdymo metodai, ugdymo(si) vertinimo ir įsivertinimo metodų tobulinimas, ugdytinių pozityvaus elgesio skatinimas.

 4.2. Pedagoginės veiklos pasiekimai (mokytojų dalyvavimas šalies ir užsienio projektuose, publikuoti leidiniai, vesti seminarai ir kt.).

 Direktoriaus pavaduotoja ugdymui ir ikimokyklinio ugdymo mokytoja metodininkė organizavo kvalifikacijos tobulinimo renginį Panevėžio apskrities mokytojams apie socialinį emocinį vaikų ugdymą. Liūdynės skyriaus ikimokyklinio ugdymo mokytojos ir logopedė dalyvavo tarptautiniame švietimo įstaigų bendruomenių ekologinio-socialinio švietimo projekte „Saulėto oranžinio traukinio kelionė“, šalies prevenciniame projekte „Žaidimai moko“. Priešmokyklinio ugdymo mokytoja organizavo „Pelėdžiukų sąskrydį“ Dembavos lopšelio-darželio „Smalsutis“, Pažagienių mokyklos-darželio ir Velžio lopšelio-darželio „Šypsenėlė“ priešmokyklinio ugdymo grupės vaikams. Ikimokyklinio ugdymo vyresnioji mokytoja dalyvavo šalies ikimokyklinio ir priešmokyklinio amžiaus vaikų gamtosauginiame projekte „Mūsų mažieji sparnuoti draugai“. Ikimokyklinio ugdymo vyresnioji mokytoja sukūrė ir pagamino keramines statulėles festivaliui „Velžio šypsenėlė“, dalyvavo šalies parodose „Karpinių ažūrai“ ir „Karpinių kaleidoskopas“. Ikimokyklinio ugdymo vyresnioji mokytoja, direktoriaus pavaduotoja ir direktorė vykdo ,,Erasmus+“ programos KA2 projektą „Papildomų galimybių panaudojimas ankstyvojo ugdymo (0–6 m.) gerinimui, „Edu B612“.

 Ikimokyklinio ugdymo mokytojos, priešmokyklinio ugdymo mokytoja ir direktoriaus pavaduotoja – tarptautinės „Erasmus+“ programos KA2 projekto „Prosocialinės vertybės“ ambasadorės. Priešmokyklinio ugdymo mokytoja išleido vaikų kūrybos knygelę „Akmenukų pasaka“.

**V. FINANSAVIMAS**

 Darbo užmokesčio ir socialinio draudimo sąnaudos – 421 341 Eur. Tai sudaro 78 proc. patirtų išlaidų nuo viso gauto finansavimo.

 Savivaldybės biudžeto lėšų likutis skirtas konvekcinei krosnelei įsigyti – 3 160,52 Eur.

 SB lėšos skirtos remonto darbams: 1 000 Eur žaidimų aikštelėms; 2 168,26 Eur vidaus durų remontui; 960 Eur lauko laiptų remontui; 1 373 Eur Liūdynės ūkinio pastato stogelio remontui.

 Už tėvų (globėjų) įnašų lėšas įsigyta vaikų žaidimų aikštelė Liūdynės skyriuje – 1 869,00 Eur; lauko žaidimų priemonės – 550,00 Eur, vaikų žaidimų aikštelės danga – 6 755 Eur.

 2019 m. gauta parama įstaigos veiklai: 2 proc. GPM – 2 434 Eur, UAB „Adax“ – 200 Eur, UAB „Sanitex“ – 625 Eur. Lėšos panaudotos baldams įsigyti – 2 280,00 Eur, Liūdynės skyriaus grupės grindų dangai atnaujinti – 500 Eur.

 Mokymo lėšų išleista: vadovėliams ir kitoms ugdymo priemonėms – 2 484 Eur, kvalifikacijai tobulinti – 344 Eur, IKT diegti ir naudoti – 445 Eur ir vaikų pažintinei veiklai – 253 Eur.

 Vaikų socializacijos programos projektui vykdyti gauta 700 Eur, Visuomenės sveikatos rėmimo specialiosios programos projektui – 580 Eur.

**VI. PROBLEMOS IR JŲ SPRENDIMO BŪDAI**

 6.1. Negalime priimti visų norinčių lankyti lopšelį-darželį. Priimtas sprendimas sudaryti grupes vaikams nuo 2 metų, todėl bus priimta 8 vaikais daugiau.

 6.2. Saugios aplinkos užtikrinimas. Reikalingas šaligatvių, laiptų remontas. Vasarą grupėse karšta, sunku išvėdinti patalpas. Būtina šilumos apsauga ir oro drėkinimas. Dėl lėšų skyrimo kreiptasi į Panevėžio rajono savivaldybės tarybą. Skirtos lėšos šaligatvių remontui ir langų apsaugai nuo šilumos. Drėkintuvus planuojama įsigyti už tėvų (globėjų) mokesčio lėšas.

 Patvirtinu, kad pateikta informacija yra tiksli ir teisinga.

Direktorė Lilija Miežinienė

PRITARTA

Lopšelio-darželio tarybos

2020 m. gegužės 6 d. posėdžio protokolas Nr. T-2

SUDERINTA

Panevėžio rajono savivaldybės administracijos

Švietimo, kultūros ir sporto skyriaus vedėjas

Algirdas Kęstutis Rimkus